b'\n_START_ARTICLE_\nUlcinis\n_START_SECTION_\nIstorija\n_START_PARAGRAPH_\nUlcinio apylink\xc4\x97s gyvenamos nuo bronzos am\xc5\xbeiaus, tai nustatyta pagal ilyr\xc5\xb3 kapus Zogajaus kaime netoli Ulcinio._NEWLINE_Manoma, kad miest\xc4\x85 V a. pr. m. e. \xc4\xafk\xc5\xabr\xc4\x97 kolonistai i\xc5\xa1 Kolchid\xc4\x97s. Tai III a. pr. m. e. poemoje min\xc4\x97jo Apolonijus i\xc5\xa1 Rodo. Tuo metu regione gyveno ilyrai, kurie, paveikti graik\xc5\xb3, stat\xc4\x97 did\xc5\xbeiules ciklopines sienas._NEWLINE_163 m. pr. m. e. Kolchinij\xc5\xb3 (lot. Colchinium), tada priklausius\xc4\xaf ilyr\xc5\xb3 gen\xc4\x8diai olciniatams, u\xc5\xbe\xc4\x97m\xc4\x97 rom\xc4\x97nai ir pagal genties pavadinim\xc4\x85 suteik\xc4\x97 vard\xc4\x85 Olcinijus ({{la|Olcinium, Ulcinium). Valdant rom\xc4\x97nams miestas gavo miesto su specialiomis privilegijomis status\xc4\x85 (lot. Opidum Civium Romanorum), o v\xc4\x97liau miestas tapo municipija. V\xc4\x97liau Romos imperija skilo \xc4\xaf dvi dalis, ir Olcinijus \xc4\x97m\xc4\x97 priklausyti Ryt\xc5\xb3 Romos imperijai, kuri v\xc4\x97liau imta vadinti Bizantija._NEWLINE_Prie\xc5\xa1 viduram\xc5\xbeius Ulcinis gars\xc4\x97jo kaip viena i\xc5\xa1 keli\xc5\xb3 Adrijos j\xc5\xabros pirat\xc5\xb3 sostini\xc5\xb3._NEWLINE_1183 m. Raskos didysis kunigaik\xc5\xa1tis Stefanas Nemania u\xc5\xbekariavo Olcinij\xc4\x85, miestas tapo svarbiu klestin\xc4\x8diu Raskos pakrant\xc4\x97s miestu. Ulcinis buvo Nemani\xc4\x8di\xc5\xb3 vald\xc5\xbeioje iki imperatoriaus Stefano Uro\xc5\xa1o IV Du\xc5\xa1ano (Stephen Uro\xc5\xa1 IV) mirties 1355 m. antroje pus\xc4\x97je. 1356 m. kunigaik\xc5\xa1tis Bal\xc5\xa1a I, Zetos Bal\xc5\xa1i\xc4\x8di\xc5\xb3 dinastijos \xc4\xafk\xc5\xabr\xc4\x97jas, i\xc5\xa1 Du\xc5\xa1ano s\xc5\xabnaus imperatoriaus Uro\xc5\xa1o VI gavo dal\xc4\xaf buvusi\xc5\xb3 Duklios \xc5\xbeemi\xc5\xb3, o tada atsiskyr\xc4\x97 nuo serb\xc5\xb3 imperijos ir \xc4\xafk\xc5\xabr\xc4\x97 nepriklausom\xc4\x85 valstyb\xc4\x99 Zetos kunigaik\xc5\xa1tyst\xc4\x99. Valdant Bal\xc5\xa1i\xc4\x8diams Ulcinyje buvo monet\xc5\xb3 kalykla, jis buvo kurortas._NEWLINE_1423 m. Ulcin\xc4\xaf i\xc5\xa1 Bal\xc5\xa1os III at\xc4\x97m\xc4\x97 Venecijos respublika. Venecijie\xc4\x8diai Ulcin\xc4\xaf vadino Dulcigno, miestas buvo Venecijos Albanijos dalis. Ulcinio pakrant\xc4\x97je sudu\xc5\xbeo sarac\xc4\x97n\xc5\xb3 laivas su vergais i\xc5\xa1 Afrikos. Vietiniai gyventojai afrikie\xc4\x8dius i\xc5\xa1gelb\xc4\x97jo, ir \xc5\xa1ie netrukus asimiliavosi miesto gyventoj\xc5\xb3 populiacijoje._NEWLINE_Venecijie\xc4\x8diai vald\xc4\x97 iki 1571 m., kai osmanai u\xc5\xbekariavo Dulcigno ir likusi\xc4\x85 Venecijos Albanij\xc4\x85. 1867 m. Ulcinis tapo \xc5\xa0koderio sand\xc5\xbeako (Rumelijos vilajetas) miestu._NEWLINE_1878 m. sausio 11 d. Berlyno kongreso nutarimu Ulcin\xc4\xaf atskyr\xc4\x97 nuo Osman\xc5\xb3 imperijos, o 1880 m. lapkri\xc4\x8dio 30 d. jis buvo prijungtas prie Juodkalnijos.\n_START_SECTION_\nTurizmas\n_START_PARAGRAPH_\nUlcinio regionas yra populiari turizmo vieta. 2010 m. sausio m\xc4\x97n. \xe2\x80\x9eNew York Times\xe2\x80\x9c priskyr\xc4\x97 Ulcinio region\xc4\x85 prie \xe2\x80\x9e31 geriausios vietov\xc4\x97s, kur reikia nukeliauti 2010 m.\xe2\x80\x9c (angl. The Top 31 Places to Go in 2010)_NEWLINE_Daugelis \xc4\xaf Ulcin\xc4\xaf atvykstan\xc4\x8di\xc5\xb3 turist\xc5\xb3 yra Albanijos, Vokietijos, Italijos, Ryt\xc5\xb3 Europos \xc5\xa1ali\xc5\xb3 gyventojai. Atvyksta daug alban\xc5\xb3 kilm\xc4\x97s amerikie\xc4\x8di\xc5\xb3._NEWLINE_Ulcinis gars\xc4\x97ja 17 km ilgio sm\xc4\x97lio papl\xc5\xabdimiu.\n_START_SECTION_\nKlimatas\n_START_PARAGRAPH_\nUlcinyje klimatas yra Vidur\xc5\xbeemio j\xc5\xabros tipo, su v\xc4\x97siomis lietingomis \xc5\xbeiemomis ir kar\xc5\xa1tomis sausomis vasaromis. Temperat\xc5\xabra retai vir\xc5\xa1ija +35 \xc2\xb0C ir retai krenta \xc5\xbeemiau 0 \xc2\xb0C.\n_START_SECTION_\nSportas\n_START_PARAGRAPH_\nFK Otrant - futbolo klubas.'